Rolbalbane reg vir aksie | Netwerk24
Rolbalbane reg vir aksie
Hannes Horn, president van die Kroonstad-rolbalklub, en sy span, Isak Koloko, Daniel Rasillo en Oupa Monatiso, het hard gewerskaf om die rolbalbane op te knap.Foto: Verskaf
'n Rolstoel keer nie die voorsitter van die Kroonstad-rolbalklub en sy span van drie om die klub se rolbalbane in stand te hou nie.
Die afgelope maand het Hannes Horn, Isak Koloko, Daniel Rasillo en Oupa Monatiso die bane weer reggeruk nadat dit gedurende die inperking in onbruik verval het.
Baan A en B is reeds voltooi, en opknappingswerk aan baan C word nou afgehandel.
Die vier manne het elke dag van 07:00 tot 14:00 gewerskaf.
Hoewel Horn in 'n rolstoel is, hou hy nie daarvan om ledig te wees nie.
"Hy stel beslis vir ons almal 'n goeie voorbeeld," sê Nita Wessels, 'n lid van die klub.
"Ek het hom ook nog nooit hoor kla nie."
Spelers van die klub was verheug om op Donderdag 16 Julie na die baan terug te keer. Rolbalklubs kon heropen, mits daar aan Covid-19-regulasies voldoen word.
Lede van die publiek het op Woensdae en Saterdae om 14:00 toegang tot die bane. Spelers moet die baan 'n dag voor die tyd bespreek. Vir meer inligting of om besprekings te doen, bel Charl Sieberhagen by 082-680-6655.